Amb la instauració de la Generalitat, la nostra llengua i també la nostra literatura han entrat en un procés de plena normalització.
Aquesta situació té un bon exponent en el moment òptim que viu actualment la producció literària en llengua catalana.
La professionalització dels escriptors i escriptores ja és possible.
Tot i això, bona part d'aquests escriptors i escriptores catalans també es dediquen professionalment a la docència en els nivells d'educació primària i secundària.
Per aquest motiu el Departament d'Ensenyament de la Generalitat de Catalunya amb la col·laboració del Col·legi Oficial de Doctors i Llicenciats en Filosofia i Lletres i en Ciències de Catalunya i l'Associació d'Escriptors en Llengua Catalana, convoca per setena vegada el Premi Pere Calders de Literatura Catalana.
La concessió d'aquest premi té com a objectiu tant el reconeixement públic de la tasca literària dels docents com de la tasca docent dels escriptors i escriptores.
Ensems, vol potenciar la creació literària en llengua catalana i difondre el gust per la lectura en el món de l'ensenyament.
Per tot això, de conformitat amb el que estableix el capítol IX del Decret legislatiu 9/1994, de 13 de juliol, pel qual s'aprova el text refós de la Llei de finances públiques de Catalunya;
En ús de les facultats atribuïdes a l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i a l'article 93 del Decret legislatiu 9/1994, i a proposta de la Direcció General d'Ordenació i Innovació Educativa,
Aprovar les bases que es publiquen com a annex a aquesta Ordre.
La dotació del premi és d'1.000.000 de pessetes (6.010,12 euros), les quals es faran efectives amb càrrec al crèdit 06.02.480.01/6 del pressupost vigent.
Contra aquesta Ordre, que exhaureix la via administrativa, les persones interessades poden interposar recurs contenciós administratiu, davant la Sala Contenciosa Administrativa del Tribunal Superior de Justícia de Catalunya, en el termini de dos mesos a comptar de l'endemà de la seva publicació al Diari Oficial de la Generalitat de Catalunya, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.
Així mateix, poden interposar potestativament recurs de reposició, previ al recurs contenciós administratiu, davant l'òrgan que va dictar l'acte, en el termini d'un mes a comptar de l'endemà de la seva publicació al DOGC, segons el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener, o qualsevol altre recurs que considerin convenient per a la defensa dels seus interessos.
—1 L'objecte d'aquest premi és tant el reconeixement públic de la tasca literària dels docents com de la tasca docent de les escriptores i dels escriptors, així com la creació literària en llengua catalana i la difusió del gust per la lectura en el món de l'ensenyament.
—2 Poden optar a aquest premi els docents en actiu en els nivells d'ensenyament infantil, primari i secundari de Catalunya.
—3 Pel que fa a aquesta convocatòria, les obres que es presentin s'hauran d'emmarcar en la narrativa i en la prosa, hauran de ser inèdites i estar escrites en llengua catalana, i tindran una extensió aproximada d'unes de 100 pàgines.
—4 Les obres s'hauran de presentar per quintuplicat i signades amb pseudònim.
S'hi adjuntarà un sobre tancat, a l'exterior del qual constaran el pseudònim i el títol de l'obra.
A l'interior constaran les mateixes dades i, a més el nom, cognoms, adreça i telèfon de l'autor.
—5 Les obres hauran de ser lliurades a la Direcció General d'Ordenació i Innovació Educativa del Departament d'Ensenyament (Via Augusta, 202, planta 2-B, 08021 Barcelona) abans del 4 de setembre d'enguany.
Es poden lliurar directament o bé per qualsevol dels mitjans que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
Les obres es podran presentar també a les oficines de correus en sobre obert per tal que la sol·licitud sigui datada i segellada pel funcionari de correus abans que sigui certificada.
—6 No podran optar a aquest premi les obres que hagin estat premiades en algun altre concurs o hagin rebut alguna ajuda pública per a la seva confecció.
Tampoc no hi podran optar els autors o les autores que hagin obtingut el Premi Pere Calders en qualsevol de les edicions anteriors.
—7 Per a la concessió del premi es constituirà un jurat format per les persones següents:
President: Pere Solà i Montserrat, director general d'Ordenació i Innovació Educativa.
Jesús Bonals i Codina, representant del Col·legi de Doctors i Llicenciats en Filosofia i Lletres i Ciències de Catalunya.
Josep Francesc Delgado i Mercader, de l'Associació d'Escriptors en Llengua Catalana.
Marta Pessarrodona i Artigas, escriptora i crítica literària.
Àlex Susanna i Nadal, representant del món editorial.
Secretari: Pere Led i Capaz, subdirector general de Formació Permanent.
—8 El jurat decidirà tots els aspectes no previstos en aquestes bases i podrà declarar el premi desert.
En funció de la qualitat de les obres, és podrà fraccionar la dotació del premi entre les obres guanyadores.
Pel fet de presentar-se al premi, els candidats accepten les condicions d'aquesta convocatòria.
El veredicte del jurat serà inapel·lable.
—9 El veredicte del jurat es farà públic durant el mes d'octubre, en el marc d'un acte literari, en el decurs del qual es lliurarà el premi.
—10 La concessió d'aquest Premi comporta la publicació o difusió de l'obra.
—11 Durant el termini dels tres mesos posteriors a la proclamació del Premi, les obres presentades estaran a disposició dels autors a la Direcció General d'Ordenació i Innovació Educativa del Departament d'Ensenyament per tal que puguin ser retirades.
Transcorregut aquest termini els exemplars de les obres no premiades que no hagin estat recollits seran destruïts.